Fred Severud

mini|Toronto City Hall, tegnet av arkitekt Viljo Revell, hadde Severud som bygningsingeniør. Her fra åpningen i 1965
mini|Severud arbeidet også med Gateway Arch i St. Louis
Fred Nicholas Severud (opprinnelig Fridtjov Nikolai Sæverud, født 8. juni 1899 i Bergen, død 11. juni 1990 i Miami) var en norskfødt byggingeniør i USA. Han grunnla firmaet Severud Associates og var involvert i mange betydningsfulle bygningsprosjekter i USA, Canada og andre land. Blant prosjektene han arbeidet med var Madison Square Garden i New York, Gateway Arch i St. Louis, Toronto City Hall og Haus der Kulturen der Welt i Berlin.

 Bakgrunn 
Severud vokste opp i Bergen, i en familie som også talte Harald Sæverud.Harald Sæverud forteller noen barndomsminner om broren i Gordon Hølmebakk (red.):  Det første halvsekel. 17 bilder fra norsk barndom. En antologi, Stabekk: Bokklubben, 1979, s. 28–29.

Han gikk ved Bergen katedralskole. I 1923 ble han diplomingeniør fra Norges tekniske høgskole i Trondheim.Berset, Inger: Studentene fra 1918. Et jubileumsskrift, Oslo, 1950, s. 445.

 Virke 
Severud utvandret i 1923 til USA, der han endret navn.

I 1928 etablerte han eget firma, senere kjent som Severud Associates, i New York.  En av de første oppgavene konsulentfirmaet fikk, var bygging av større boligprosjekter.Weingardt, Richard G.: «Fred N. Severud. Cable Roof Pioneer and Monument Builder» , Structure magazine, mai 2005, s. 46-48. Erfaringene han vant i dette arbeidet ledet også til boken Apartment Houses, samforfattet med Joseph Abel og utgitt i 1947.

Under andre verdenskrig ble Severud engasjert av den norske regjeringen i London for å utrede boligbygging i Norge etter krigen. Sammen med John Engh skrev Severud Hurtigbygging av boliger i USA (1944) og Notater om byggningsartikkelindustrien i U.S.A. under krigen med spesiellt henblikk på norske interesser (1945).Dancke, Trond: Opp av ruinene. Gjenreisningen av Finnmark 1945-1960, Oslo: Gyldendal, 1986, s. 171.Skeie, Jon: Bolig for folk flest. Selvaagbygg 1920-1998, Oslo: Tano Aschehoug, 1998, s. 92.

På 1950-tallet ble han særlig kjent for utvikling av innovative takkonstruksjoner, særlig benyttet i idrettsarenaer. Han var involvert i arbeidet med oppføringen av Madison Square Garden i New York, Ingalls Rink ved Yale University, Cricket Arena i Charlotte og Dorton Arena i Raleigh.

Severud var på 1950- og 1960-tallet også involvert i oppføring av høyhus som Mile High Center i Denver, Toronto City Hall, Place Ville Marie i Montréal, Richard J. Daley Center i Chicago og Ford Foundation Building i New York. Haus der Kulturen der Welt i Berlin og monumentet Gateway Arch i St. Louis er andre prosjekter Severud var engasjert i.

 Utmerkelser 
Severud mottok en rekke utmerkelser for sitt virke. Han ble innvalgt som medlem av National Academy of Engineering (NAE) og var fellow av American Society of Civil Engineers (ASCE).

For sin innsats for Norges regjering under andre verdenskrig mottok han Haakon VIIs Frihetskors.

 Referanser 

 Eksterne lenker 
 Minneord av Anton Tedesco i Memorial Tributes, bd. 5, National Academy of Engineering, 1992

Kategori:Norske ingeniører
Kategori:Ingeniører fra USA
Kategori:Haakon VIIs frihetskors
Kategori:Personer fra Bergen kommune
Kategori:Fødsler i 1899
Kategori:Dødsfall i 1990